b'\n_START_ARTICLE_\nOzeljan\n_START_SECTION_\nZgodovina\n_START_PARAGRAPH_\nOzeljan je bil prvi\xc4\x8d omenjen leta 1176, ko je pape\xc5\xbe Aleksander III. Oglejskemu kapitlju potrdil slu\xc5\xbenostne pravice. Vasica je brez naravne obrambe in zelo izpostavljena sovra\xc5\xbenim napadom, zato je bila tudi cerkev ve\xc4\x8dkrat \xc5\xbertev tur\xc5\xa1kih napadov. Leta 1868 je bil v Ozeljanu velik \xc5\xa1empaski narodni tabor za Zedinjeno Slovenijo.\n_START_SECTION_\nIzvor krajevnega imena\n_START_PARAGRAPH_\nIzvor krajevnega imena je nejasen. Verjetno je romanskega izvora. Izhajati je mogo\xc4\x8de iz imena posestva Auceli\xc4\x81nus, tvorjenega iz latinskega osebnega imena Aucelius. Manj verjetno je izvajanje prek Auceli\xc4\x81nus iz osebnega latinskega imena Auselius, kar je dalo zelo pogosto latinsko osebno ime Aurelius. \xc4\x8ce je druga domneva vendarle pravilna, je ime Auselius stara izposojenka iz latin\xc5\xa1\xc4\x8dine v \xc4\x8dasu pred rotacizmom v neki severnoitalski jezik, najverjetneje venet\xc5\xa1\xc4\x8dino. V starih zapisih se kraj omenja okoli leta 1200 De Ozelan, 1389 Oslan.'